અમેરિકનોની આ લાગણીનો ટ્રમ્પે લાભ ઉઠાવ્યો અને વિદેશીઓ અમેરિકનોની નોકરીઓ છીનવી લે છે એ મુદ્દાને ચગાવ્યો. ૨૦૧૬માં અમેરિકામાં રાષ્ટ્રપતિની ચૂંટણી વખતે ડોનાલ્ડ ટ્રમ્પે H-1B વિઝામાં આકરા નિયમોને ચૂંટણીમુદ્દો બનાવ્યો હતો અને H-1B વિઝા પર પ્રતિબંધ મૂકવાની વાત પણ કરી હતી. ટ્રમ્પે અમેરિકન કંપનીઓ આ વિઝાનો ઓછામાં ઓછો ઉપયોગ કરે એટલા માટે સત્તામાં આવતાંવેંત ફી પણ વધારી દીધી હતી. ગયા વર્ષે જાન્યુઆરીમાં વિઝા ફી બે હજાર ડોલરથી વધારીને ૬ હજાર ડૉલર કરી દેવામાં આવી હતી. એ વખતે ભારત સરકારે તેનો ભારે વિરોધ પણ કર્યો હતો પણ ટ્રમ્પ તેને ઘોળીને પી ગયા હતા.